Predkladacia správa

Správa o realizácii programu Phare v Slovenskej republike (ďalej Správa) sa predkladá každoročne ako komplexná informácia o stave implementácie programu Phare v SR. Program Phare je jedným z troch programov predvstupovej pomoci Európskej únie, prostredníctvom ktorého sa realizuje podpora kandidátskych krajín v oblasti harmonizácie legislatívy, budovania inštitúcií a prípravy na zapojenie sa do štrukturálnych fondov EÚ: Európskeho fondu regionálneho rozvoja a Európskeho sociálneho fondu.

Správa popisuje implementáciu projektov schválených v rámci finančných memoránd, ktoré boli v platnosti v r. 2001. Ide o finančné memorandá 1998 až 2000, čo predstavuje spolu 86 projektov s celkovou alokáciou   259,54 MEUR.

Realizované aktivity sú rozdelené do 18 oblastí podľa ich vecného zamerania. Okrem aktivít realizovaných v oblasti budovania inštitúcií a harmonizácie legislatívneho prostredia s právom EÚ smerovala podpora z programu Phare aj na rozvoj podnikania a konkurenčného prostredia, mimovládne a neziskové organizácie a na podporu rozvoja regiónov, najmä v rámci cezhraničnej spolupráce.

Finančné memorandum 1998 bolo úspešne uzavreté, keď zo 73,4 MEUR priamo alokovaných pre SR bolo nakontrahovaných 68,7 MEUR (93.6 % prostriedkov), vyčerpaných 54,7 MEUR t.j. 74,6 %. pričom pre program Environmentálnej grantovej schémy je k dispozícii ešte 9 158 856 EUR, ktoré budú čerpané do konca roka 2002. a pre program Veľké infraštrukturálne projekty 1 017 751 EUR na technickú asistenciu, ktoré budú čerpane do 31.12.2003 (spolu 10 176 601 EUR). To znamená, že po ukončení projektov, ktoré majú predĺženú lehotu čerpania finančných prostriedkov by malo byť vo Finančnom memorande 1998 vyčerpané 94,5 % nakontrahovaných finančných prostriedkov.

Z finančného memoranda 1999 bolo do konca kontraktačného obdobia nakontrahovaných 69,4 MEUR t.j. 82,7 %. Kontrahované prostriedky je potrebné vyčerpať do 31. 12. 2002.

Výška kontrahovania a čerpania z FM 1999 ku koncu roka 2001 nie je konečná, pretože termíny ukončenia kontraktácie pre projekty SR 9906.04, SR 9908.02, SR 9916.01 a SR 9917.02 boli predĺžené do 30.6.2002 a pre projekt SR9913.01 do 31.12.2002. Termín vyplácania u projektu SR 9908.02 bol predĺžený do 31.12.2002, u projektov SR 9906.04, SR 9916.01 a SR 9917.02 do 30.6.2003 a u projektu SR 9913.01 do 31.12.2002. Celková suma  projektov, ktorých kontrahovanie a vyplácanie bolo predĺžené predstavuje 15,75 MEUR (k 31.6.2002 bolo z tejto sumy nakontrahovaných ďalších 10,83 MEUR čo znamená, že finančné prostriedky z FM 1999 boli k tomuto dátumu nakontrahované na 93,7 %).

Finančné memorandá 2000 mali nakontrahovaných 8,4% alokovaných prostriedkov. Úroveň čerpania prostriedkov k 31.12.2001 dosiahla 2 %.

Finančné vyhodnotenie implementácie programu Phare podľa jednotlivých projektov je uvedené v tabuľke 1.

Účelom predloženia správy je vyhodnotenie stavu implementácie v rámci jednotlivých finančných memoránd, identifikovanie problémov a opatrení, ktoré by viedli k zlepšeniu stavu implementácie projektov programu Phare v podmienkach Slovenskej republiky.

	Správa bola spracovaná na základe podkladov zo sektorov implementujúcich jednotlivé projekty Phare ako aj na základe informácii o finančnom stave projektov Phare z implementačných agentúr a Národného fondu SR k 31.12.2001.